paragraph_text: Prvim glavnim urednikom “Narodne volje” imenovan je Aleksandar Hristov (Александар Христов, 1929. – 2005.). On kasnije seli iz Australije u London, zbog čega i redakcija lista za duže razdoblje mijenja adresu i mjesto izlaženja. Kada je 1989. godine u Bugarskoj pao totalitarni režim Todora Živkova, stvaraju se preduvjeti za demokratizaciju bugarskog društva, pa se i u pirinskih Makedonaca javlja nada za poboljšanje njihova nacionalnog i društvenog položaja. Tada osnivači “Narodne volje” ocjenjuju da je došlo vrijeme da se list preseli u zavičaj. U travnju 1992. izlazi prvi broj u novom sjedištu - Blagoevgradu, sada i s novim uredništvom i novim glavnim i odgovornim urednikom Georgi Hristovim (Георги Христов), bratom prethodnog urednika Aleksandra Hristova. Od tada list “Narodna volja” izlazi redovito i neprekidno do danas.